Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена преку полномошник Сабина Факиќ, вработена во ЦГК, против Решението на ДСУ за рехабилитација и образование Св.Наум Охридски - Скопје, по предметот Барање за пристап до информации од јавен карактер, на 19.12.2024 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена преку полномошник Сабина Факиќ, вработена во ЦГК, против Решението **бр.03-433/3 од 05.12.2024 година** на ДСУ за рехабилитација и образование Св.Наум Охридски - Скопје, заведена во Агенцијата под бр.08-399 на 11.12.2024 година, по предметот Барање за пристап до информации од јавен карактер, **СЕ УВАЖУВА.**

 **2. Предметот се враќа на повторно постапување пред првостепениот орган, за точките 1, 2, 3, 5, 6, 7 и 9 од Барањето.**

 **3. Решението на Имателот на информации бр.03-433/3 од 05.12.2024 година СЕ ПОНИШТУВА.**

1. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Здружение на граѓани Центар за граѓански комуникации ЦГК - Скопје, како што е наведено во Жалбата на 27.11.2024 година поднело Барање за пристап до информации од јавен карактер до ДСУ за рехабилитација и образование Св.Наум Охридски - Скопје, со кое побарало по емаил да му се достави електронски запис од следните информации:

„За постапката за јавна набавка на мебел, бр. 18022/2024:

* Одлука за јавна набавка;
* Записник од отворањето на понудите ;
* Записник од спроведениот технички дијалог;
* Пристигнати понуди или пријави за учество(Образец на понуда – Финансиска понуда);
* Извештај за извршената евалуација;
* Извештај за спроведената постапка за доделување на договор на јавна набавка;
* Одлука за избор на најповолна понуда или поништување на постапката која одговорното лице ја донесе во врска со постапката;
* Потпишан договор за јавната набавка или рамковната спогодба; и
* Записник со инструкции добиени од Бирото за јавни набавки доколку постапката за јавна набавка била предмет на управна контрола и сите документи поврзани со управната контрола.“

Постапувајќи по ова Барање, Имателот на информации на Барателот му доставил Решение бр.03-433/3 од 05.12.2024 година, со кое Барањето делумно се одбива. Во Образложението на решението е наведено: “...Имателот на информации согласно Законот за слободен пристап до информации од јавен карактер и Законот за јавни набавки ќе одговори на претпоследната ставка каде се бара електронски запис од потпишаниот договор за ЈН. Постапката е организирана согласно Законот за јавни набавки и истата електронски е евидентирана во ЕСЈН. По спроведениот тест на штетност имателот на информации одлучи како во диспозитивот“.

Незадоволен од донесеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-339 на 11.12.2024 година. Во Жалбата е наведено: „...Со овој одговор имателот на информации не одговорил по барањето на барателот. Имено, имателот на информацијата не ги доставил бараните документи: Одлука за јавна набавка; Записник од отворањето на понудите; Записник од спроведениот технички дијалог; Извештај за извршената евалуација; Извештај за спроведената постапка за доделување на договор на јавна набавка; Одлука за избор на најповолна понуда или поништување на постапката која одговорното лице ја донесе во врска со постапката; Записник со инструкции добиени од Бирото за јавни набавки доколку постапката за јавна набавка била предмет на управна контрола и сите документи поврзани со управната контрола“.

Агенција, преку е-маил заведен под бр.08-339 од 12.12.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 17.12.2024 година, до Агенцијата електронска пошта достави Одговор на жалба бр.03-433/5 од 17.12.2024 година во кое е наведено:“Сметаме дека поднесената жалба е неоснована, поради тоа што согласно член 113 став 5 од законот за јавните набавки (Службен Весник на РМ бр.24/19), право на увид во целокупната документација од постапката имаат само економските оператори кои учествувале во постапката со цел да си го остварат правото на жалба. На останати заинтересирани страни тоа не им е дозволено. За секоја јавна набавка во електронскиот систем за јавни набавки се оформува Досие на постапката и тоа го води Бирото за јавни набавки и има увид во истото...На жалителот му е овозможено и одобрено правото на слободен пристап до информации од јавен карактер, со тоа што му е доставен договорот за јавна набавка на мебел ..... и со кој склучивме договор.....“. Во прилог го достави оспореното Решение бр.03-433/3 од 05.12.2024 година и Тестот на штетност бр.03-433/2 од 05.12.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган, за точките 1, 2, 3, 5, 6, 7 и 9 од Барањето,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации иако постапил согласно член 20 од Законот за слободен пристап до информации од јавен карактер, со тоа што донел Решение со кое Барањето делумно се одбиваа позитивно одговорено барање, со истото не му ја доставил на Барателот бараната информација во целост, побарана со Барањето за пристап до информации од јавен карактер.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1 и 18 од истиот Закон, е должен да ја информира јавноста со објавување на податоци од негова надлежност....целокупната документација за јавните набавки, за концесиите и за договорите за јавно-приватно пратнерство.

Согласно член 6 став 1 од Законот за јавните набавки “Договорниот орган ги реализира постапките за јавни набавки на транспарентен начин и во согласност со одредбите на овој закон и прописите донесени врз основа на овој закон“, а согласно став 2 од истиот член “Начелото на транспарентност се обезбедува со објавување на планот за јавни набавки, огласите и известувањата од овој закон, тендерската документација и договорот за јавна набавка, како и нивните измени и дополнувања“.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ги достави одговорите под точките од Барањето наведени погоре, **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**